হয়তো নেহাতই কাকতালীয়। তবু ইতিহাসের প্রেক্ষিতে সময়টি গুরুত্বপূর্ণ। ১৮১৭ সালে রামমোহন রায়, রাধাকান্ত দেব, ডেভিড হেয়ারের মতো বিশিষ্ট মানুষজনের হাতে তৈরি হয়েছিল হিন্দু কলেজ। কালের নিয়মে পরবর্তীকালে যা প্রেসিডেন্সি কলেজে পরিণত হয়। বর্তমানে যে প্রতিষ্ঠান বিশ্ববিদ্যালয়ে উন্নীত হয়েছে। ২০১৬ সালে হিন্দু কলেজের ২০০ বছরে পদার্পণের উৎসব হবে। নিশ্চয়ই ঘটা করে হবে। কিন্তু উৎসবের সূচনাটি সম্ভবত সূচিত হল একটি ঘটনার মাধ্যমে।
বিশ্ববিদ্যালয়ের ইংরেজি বিভাগের এক শিক্ষক অভিযোগ করলেন, তাঁর ‘দলিত’ পরিচয়টি নিয়ে লাগাতার কটাক্ষ করছে এক শ্রেণির ছাত্রছাত্রী। বিস্ময়কর! বিস্ময় প্রকাশের কারণ অনেক। তবে প্রতিষ্ঠানটির ইতিহাসটুকু যদি একবার খতিয়ে দেখা যায়, অবাক হতে হয় তাতেই। যে প্রতিষ্ঠানের সঙ্গে রামমোহন-হেয়ারের নাম জড়িত, যেখানে ‘ইয়ং বেঙ্গল’ আন্দোলনের পাঠ দিয়েছেন হেনরি ভিভিয়ান ডিরোজিও, বামপন্থী আন্দোলন যেখানে উড়ান পেয়েছিল, সেখানে ‘দলিতচর্চা’ মেনে নেওয়া যায় না।
বিশ্ববিদ্যালয়ের সঙ্গে যুক্ত হিন্দু হস্টেলটিও ইতিহাসের নিরিখে প্রাচীন। সেখানে সব ধর্মের ছাত্রদের জায়গা করে দেওয়া নিয়ে একসময় লাগাতার আন্দোলন চালিয়েছিল ছাত্রেরা। তাদের দাবি মান্যতাও পেয়েছিল। বস্তুত, হিন্দু কলেজ কিংবা প্রেসিডেন্সি কলেজ নিয়ে কখনও কখনও অভিযোগ উঠেছে, প্রতিষ্ঠানটি অতি-রাজনীতির আখড়া। কিন্তু তার প্রগতিশীল মনোভাব নিয়ে কখনও প্রশ্ন ওঠেনি। হিন্দু কলেজের ২০০ বছরে পদার্পণের প্রাক্কালে পিছনে হাঁটার নতুন ইতিহাসের সূচনা হল। বিষয়টি ভাবনার।
উত্তরপ্রদেশ, বিহার, হরিয়ানা, দক্ষিণ ভারতের বহু রাজ্য অনেক ক্ষেত্রেই পশ্চিমবঙ্গের চেয়ে এগিয়ে। কিন্তু জাতপাতের রাজনীতি, বর্ণের রাজনীতি, ধর্মের রাজনীতি বরাবরই সেখানকার ‘ঐতিহ্য’। এবং এই একটি ক্ষেত্রে পশ্চিমবঙ্গ বরাবরই দাবি করতে পারে, বৈষম্যের রাজনীতি কখনওই এখানে তেমন মাথা চাড়া দিয়ে উঠতে পারেনি। হয়তো কিছু ঘটনা ঘটেছে এ রাজ্যে। তবে সার্বিকভাবে পশ্চিমবঙ্গের ‘স্পিরিটে’র সঙ্গে জাতপাতের রাজনীতি মেলানো যায় না। কিন্তু দু’শো বছরে পদার্পণের প্রাক্কালে প্রেসিডেন্সি বিশ্ববিদ্যালয় পথ দেখাল! হিন্দু কলেজের ঐতিহ্যে রঞ্জিত বিশ্ববিদ্যালয় দেখিয়ে দিল, ইতিহাসের স্রোত পিছন দিকে চালনার ক্ষেত্রেও সে অগ্রণী।
প্রেসিডেন্সি কলেজকে বিশ্ববিদ্যালয়ে উন্নীত করা কতটা যুক্তিযুক্ত, তা নিয়ে বিভিন্ন মহলে বিতর্ক হয়েছে এবং হচ্ছে। দু’পক্ষেই গুরুত্বপূর্ণ মতামত আছে। তবে একটি কথা নিঃসন্দেহে বলা যায়, যে স্বপ্ন নিয়ে প্রতিষ্ঠানটিকে বিশ্ববিদ্যালয়ে উন্নীত করা হয়েছিল, সেই স্বপ্নের ফানুস অনেকটাই চুপসে গিয়েছে। একের পর এক গুরুত্বপূর্ণ শিক্ষক বিদায় নিয়েছেন। বহির্মুখী স্রোত বয়েই চলেছে। অযাচিতভাবে স্বাধীন বিশ্ববিদ্যালয়টির গায়ে লেগেছে রাজনীতির রং। অভিযোগ, উপাচার্য স্বয়ং শাসকঘনিষ্ঠ। এই সবই প্রতিষ্ঠানটির ঐতিহ্যের পক্ষে বেমানান, অপ্রত্যাশিত। তবে ঘুরে দাঁড়ানোর সুযোগ অবশ্যই আছে। অতীতেও বহু দুঃসময়ে ঘুরে দাঁড়িয়েছে প্রেসিডেন্সি। কিন্তু খাদ যখন মননে ধরা পড়ে, তখন শঙ্কা হয়। সব মনোরোগের চিকিৎসাও হয় না! হয়তো বিশ্ববিদ্যালয় কর্তৃপক্ষ দলিত-বিতর্কের তদন্ত করবেন। হয়তো দোষীরা শাস্তিও পাবে। কিন্তু হিন্দু কলেজের দু’শতকের ইতিহাসে যে নয়া ঐতিহ্যের ফলক স্থাপন করল ছাত্রছাত্রীরা, সে কলঙ্কদাগ অনপনেয়ই!